text: একাত্তরের এই দিনেঃ ২০ মার্চ: মোহাম্মদ হাসান – প্রানের'৭১ নিউজ
  Md Hassan | মার্চ ২০, ২০২১
  উত্তাল ২০ মার্চ ১৯৭১ঃ জাতির পিতা বঙ্গবন্ধু শেখ মুজিবুর রহমানের ডাকে অসহযোগ চলছে। স্বাধীনতার জন্য মুক্তি পাগল বাঙালি শুধু ঢাকায় নয় সারাদেশে সংগঠিত হয়ে মুক্তিযুদ্ধের জন্য চুড়ান্ত প্রস্তুতি নেয়া শুরু করে ফেলেছে।
  ২০ মার্চ পাকিস্তানের প্রেসিডেন্টের সঙ্গে বঙ্গবন্ধু শেখ মুজিবুর রহমানের চতুর্থ দফা বৈঠক ব্যর্থ হয়। পাকিস্তানিদের টালবাহানায় দিনের পর দিন আলোচনা ব্যর্থ হওয়ায় জনতার ক্ষোভ বাড়তে থাকে। পাকিস্তানিরা শান্তিপূর্ণভাবে বাঙালিদের ক্ষমতা বুঝিয়ে দেবে না একথা স্পষ্ট হয়ে ওঠে। ভেতরে ভেতরে শুরু হয় চূড়ান্ত সংগ্রামের প্রস্তুতি।
  এছাড়াও আজ জয়দেবপুরের রাজবাড়ীতে অবস্থিত ইষ্ট বেঙ্গল রেজিমেন্টের একটি ব্যাটালিয়ন তাদের হাতিয়ার ছিনিয়ে নেওয়ার ষড়যন্ত্র নস্যাৎ করে দেয়। গ্রামের পর গ্রাম থেকে মানুষ এসে প্রতিরোধ গড়ে তোলে। সবাই মিলে টঙ্গী-জয়দেবপুর মোড়ে ব্যারিকেড গড়ে তোলে নবনির্বাচিত জাতীয় পরিষদ সদস্য শামসুল হকের নেতৃত্বে।
  মুক্তিযুদ্ধ জাদুঘর এর তথ্যমতে,আজ কেন্দ্রীয় শহীদ মিনারে প্রাক্তন নৌসেনাদের এক সমাবেশ অনুষ্ঠিত হয়। সমাবেশে তাঁরা বঙ্গবন্ধু ঘোষিত মুক্তি সংগ্রামের প্রাত সংহতি প্রকাশ করেন এবং স্বাধীনতা সংগ্রামে সহযোগিতা করার জন্য একটি সম্মিলিত মুক্তিবাহিনী কমান্ড গঠনের জন্য সশস্ত্র বাহিনীর প্রাক্তন বাঙালি সৈনিকদের প্রতি আহ্বান জানান।